钦定古今图书集成/明伦汇编/宫闱典/第051卷 > 《叙愁赋》〈有序〉魏·陈思王植
## 钦定古今图书集成/明伦汇编/宫闱典/第051卷 > 《叙愁赋》〈有序〉魏·陈思王植

时家二女弟故汉皇帝聘以为贵人，家母见二弟愁思，故令予作《赋》曰：

嗟妾身之微薄，信未达乎义方。遭母氏之圣善，奉恩
化之弥长。迄盛年而始立，修女职于衣裳。承师保之
明训，诵《六列》之篇章。观图像之遗形，窃庶几乎英皇。
委微躯于帝室，充末列于椒房。荷印袚之令服，非陋
才之所望。对床帐而太息，慕二亲以增伤。扬罗袖而
掩涕，起出户而彷徨。顾堂宇之旧处，悲一别之异乡。